Document ID: 32003D0013

Απόφαση της Επιτροπής
της 10ης Ιανουαρίου 2003
σχετικά με την προσωρινή αποδοχή ίππων που συμμετέχουν στην προ-ολυμπιακή δοκιμαστική διοργάνωση στην Ελλάδα το έτος 2003
[κοινοποιηθείσα υπό τον αριθμό Ε(2002) 5561]
(Κείμενο που παρουσιάζει ενδιαφέρον για τον ΕΟΧ)
(2003/13/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/426/EΟΚ του Συμβουλίου, της 26ης Ιουνίου 1990, για τους ζωοϋγειονομικούς όρους που διέπουν τη διακίνηση και τις εισαγωγές ιπποειδών από τρίτες χώρες(1), όπως τροποποιήθηκε τελευταία από την απόφαση 2002/160/EΚ της Επιτροπής(2), και ιδίως το άρθρο 19 σημείo ii),
Εκτιμώντας τα ακόλουθα:
(1) Σύμφωνα με την απόφαση 92/260/EΟΚ της Επιτροπής, της 10ης Απριλίου 1992 σχετικά με τους υγειονομικούς όρους και την υγειονομική πιστοποίηση που απαιτούνται για την προσωρινή αποδοχή καταχωρημένων ίππων(3), όπως τροποποιήθηκε τελευταία από την απόφαση 2002/635/ΕΚ(4), πρέπει να δίνονται εγγυήσεις ότι μη ευνουχισμένοι επιβήτορες ηλικίας άνω των 180 ημερών δεν προκαλούν κινδύνους εξάπλωσης της ιογενούς αρτηρίτιδας των ιπποειδών.
(2) Εγγεγραμμένοι ίπποι που συμμετέχουν στην προ-ολυμπιακή δοκιμαστική διοργάνωση στην Αθήνα, στην Ελλάδα, τον Αύγουστο του 2003, θα τελούν υπό την κτηνιατρική επιτήρηση των αρμόδιων αρχών της Ελλάδας και της διοργανώτριας διεθνούς ιππικής ομοσπονδίας (ΔΙΟ).
(3) Είναι πιθανό ορισμένοι επιβήτορες που έχουν προκριθεί για τη συμμετοχή σε αυτή την υψηλού επιπέδου ιππική εκδήλωση να μην πληρούν τις απαιτήσεις που καθορίζονται στην απόφαση 92/260/EΟΚ ως προς την ιογενή αρτηρίτιδα των ιπποειδών.
(4) Ως εκ τούτου, θα πρέπει να παραχωρηθεί παρέκκλιση από τις ανωτέρω απαιτήσεις για όσους ίππους γίνονται προσωρινώς αποδεκτοί για την αθλητική αυτή εκδήλωση. Στην παρέκκλιση θα πρέπει να τάσσονται προϋποθέσεις ώστε να αποκλείεται τυχόν κίνδυνος εξάπλωσης της ιογενούς αρτηρίτιδας των ιπποειδών.
(5) Τα μέτρα τα προβλεπόμενα στην παρούσα απόφαση συμφωνούν με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατά παρέκκλιση από τις διατάξεις της απόφασης 92/260/ΕΟΚ, τα κράτη μέλη επιτρέπουν την προσωρινή αποδοχή εγγεγραμμένων μη ευνουχισμένων επιβητόρων με σκοπό τη συμμετοχή στην προ-ολυμπιακή δοκιμαστική διοργάνωση στην Αθήνα, στην Ελλάδα, τον Αύγουστο του 2003, χωρίς να απαιτούνται οι διασφαλίσεις οι προβλεπόμενες σχετικά στην υπόψη απόφαση όσον αφορά την ιογενή αρτηρίτιδα των ιπποειδών, υπό τον όρο ότι πληρούνται οι προϋποθέσεις που τάσσονται στην παράγραφο 2.
2. Το υγειονομικό πιστοποιητικό του ζώου που εκδίδεται σύμφωνα με το παράρτημα II της απόφασης 92/260/ΕΟΚ ανταποκρίνεται στις ακόλουθες απαιτήσεις:
α) Το τεύχος III στοιχείο ε), σημείο v) του οικείου πιστοποιητικού, σχετικά με την ιογενή αρτηρίτιδα των ιπποειδών, διαγράφεται από τον εντεταλμένο κτηνίατρο που υπογράφει το πιστοποιητικό.
β) Στο πιστοποιητικό προστίθενται τα ακόλουθα:
"Εγγεγραμμένος ίππος που έχει γίνει αποδεκτός σύμφωνα με την απόφαση 2003/13/ΕΚ της Επιτροπής(5)."
γ) Στη δήλωση που επισυνάπτεται στο υπόψη πιστοποιητικό προστίθενται τα ακόλουθα:
"Ο ίππος τον οποίο αφορά το παρόν πιστοποιητικό δεν θα χρησιμοποιηθεί για αναπαραγωγή ή για τη συλλογή σπέρματος κατά τη διαμονή του σε κράτος μέλος της Ευρωπαϊκής Ένωσης.
Έχουν γίνει ρυθμίσεις για τη μεταφορά του ίππου εκτός της Ευρωπαϊκής Ένωσης χωρίς καθυστέρηση μετά τη λήξη της προ-ολυμπιακής δοκιμαστικής διοργάνωσης."
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 10 Ιανουαρίου 2003.

Labels: 0
3
6
18
15